Tegniese ontleding: Pasop vir dubbelhoogte by ARM | Netwerk24
Deur Frans de Klerk en Christelle de Klerk 08 April 2019 05:30
ARM se Modikwa-platinummyn.
African Rainbow Minerals (ARM) is ’n toonaangewende gediversifiseerde mynbou- en minerale maatskappy.
Sy myne produseer yster-, mangaan- en chroomerts, die platinumgroepmetale (PGM’s), koper, nikkel en steenkool. ARM vervaardig ook mangaan- en chroomgeleiers en het ’n belegging in goud deur sy aandeelhouding in Harmony (14,6%).
Sy tussentydse resultate vir die ses maande tot einde Desember 2018 toon ’n 13%-styging in sy wesensverdienste per aandeel.
’n Gevaarlike dubbelhoogte is dalk aan die ontwikkel.
Die stogastiese aanwyser toon dat die aandeel oorgekoop is, wat die moontlikheid van ’n terugtrekking verhoog.
R174,06 was ’n sterk weerstand wat verskeie kere getoets is en nie in ’n steun kon verander nie, maar verlede week is dié weerstand oorkom.
Die eerste tekens van swakheid sal onder lyn A (R170) sigbaar wees.
Onder lyn B (R161,72) sal die langtermyn- opwaartse tendens sedert Desember 2018 gebreek word.
As lyn C (R152) in ’n weerstand verander, sal ’n moontlike dubbelhoogte (negatief) bevestig word, wat die aandeel na R130 kan neem indien die formasie uitspeel. Bo R176 sal die dubbelhoogteformasie weer van die tafel wees.
Spekulante: Verkoop of oorweeg ’n kortposisie onder lyn A (R170), maar gebruik R176 as keerverlies om kapitaal te beskerm. Die moontlike teikens na onder is: R166; R163,05; R160,96; R158,88; R156,30; en R152.
Medium- tot langtermynbeleggers: Die weeklikse grafiek dui tans ook op ’n oorgekoopte situasie, maar daar is ooglopend momentum na bo. Die aandeel moet egter R174,06 verander in ’n steun vir dié momentum om voort te duur.
Meer oor: African Rainbow Minerals | Arm | Frans De Klerk | Tegniese Ontleding | Aandeelprys